送李惟肖尉尤溪
作者：陳襄
朝代：宋

paragraphs: 朝廷厭煩苛，往還按察詔。
四方小大官，政惡日無譙。
悲哉窮遠民，天耳不可嘂。
訟爭細毛髪，吏議舉烽爝。
追胥煩閭里，符牒紛以炤。
利手肆拂攖，百巧鑿孔竅。
齊氓一擾攘，沸若烹鮮銚。
上下漫不省，鰥寡日相弔。
咨嗟夢得材，連蹇十銓調。
今復欎不施，一尉濱海嶠。
蠢茲尤溪民，習俗攻險僄。
尺表易爲直，長戈固難掉。
吾聞政無小，媺惡出號召。
雖爾主盜官，操權寧非要。
近歲民艱食，群小屢軒趒。
揮刀力誅鋤，加以原火燎。
政令務寬簡，威肅宜震曜。
武事戒不習，賤策貴前料。
山林剔逋逃，道路剪攻剽。
食禁寧疏網，私兵勿容鞘。
嘗聞伍保法，慎置理宜妙。
法至姦可革，無事省巡徼。
勿嗟厥位淹，十室聊歌笑。
往矣有吾民，瘡痍方爾療。